รับมือผู้ป่วยโควิด-19 ช่วงเทศกาลสงกรานต์ ย้ำผู้สูงอายุและผู้มีโรคประจำตัวฉีดวัคซีนเข็มกระตุ้นให้มากที่สุด
นายแพทย์สมศักดิ์ อรรฆศิลป์ อธิบดีกรมการแพทย์ กระทรวงสาธารณสุข กล่าวว่า ได้จัดมาตรการรองรับผู้ป่วยโควิด-19 ในช่วงเทศกาลสงกรานต์ โดยย้ำให้ประชาชนยังคงยึดการปฏิบัติตามมาตรการป้องกันโควิด-19 และการฉีดวัคซีนโดยเฉพาะเข็มกระตุ้นให้มากที่สุด เนื่องจากจำนวนผู้ติดเชื้อยังเพิ่มมากขึ้น สำหรับผู้วางแผนจะเดินทางกลับภูมิลำเนาและท่องเที่ยว ในช่วงวันหยุดยาวเทศกาลสงกรานต์ย้ำให้คำนึงถึงความปลอดภัยของผู้สูงอายุที่ยังไม่ได้ฉีดวัคซีน หรือยังไม่ได้ฉีดเข็มกระตุ้นโดยเฉพาะผู้ที่มีโรคประจำตัว ขอให้สวมใส่หน้ากากอนามัย เว้นระยะห่างเกิน 1 เมตร งดการรดน้ำดำหัวโดยใช้วิธีการกราบห่างๆ แทนเพื่อลดความเสี่ยงอธิบดีกรมการแพทย์ ยอมรับว่า ปัจจุบันระบบการให้บริการของบุคลากรทางการแพทย์และสาธารณสุขมีความตึงตัว เนื่องจากต้องปฏิบัติหน้าที่ทั้งโรงพยาบาล ระบบ Home Isolation / Community Isolation ระบบผู้ป่วยนอก OPD ดูแล 48 ชั่วโมง และบุคลากรด้านการฉีดวัคซีนโควิด-19 ทำให้การบริการบางส่วนอาจล่าช้า รวมถึงเตียงรักษาสำหรับผู้ป่วยอาการรุนแรงที่เริ่มหนาแน่น อย่างไรก็ตาม ได้ประสานงานกับโรงพยาบาลและสถานพยาบาลภาคเอกชน เช่น โรงพยาบาลสนามปิยะเวช ที่จัดทำเตียง ICU จำนวน 120 เตียง รองรับผู้ป่วยโรงพยาบาลหลักที่ตึงตัว รวมถึงการจัดระบบโฮเทลไอโซเลชันที่สถาบันมะเร็งแห่งชาติที่ขยายเตียงรองรับได้เกือบ 500 เตียง